Hoof van meisieskool geposGrosvenor Girls High School. (Foto: Google) Die waarnemende hoof van ŉ meisieskool in KwaZulu-Natal is geskors nadat bewerings aan die lig gekom het van rassisme en finansiële wanbestuur by die skool. Die betrokke hoof het die pos van adjunkhoof by die Grosvenor Girls High School beklee en het as die tussentydse hoof gedien ten tyde van die skorsing. Die KwaZulu-Natalse departement van onderwys het Woensdag gesê die skorsing spruit uit die aanbevelings wat ŉ onafhanklike paneel gemaak het wat die beweerde rassisme en wanbestuur ondersoek het. Die paneel is gestig nadat lede van die gemeenskap vroeër vanjaar oor rassisme en finansiële wanbestuur gekla en daarop aangedring het dat stappe teen die skuldiges gedoen word. Luidens die paneel se bevindinge het die skool ŉ geskiedenis van beweerde rassisme en finansiële onreëlmatighede. Een van die klagtes van rassisme spruit uit die reëls vir swart leerders se hare. Van die leerders het gekla dat swartes beveel word om hul hare op ŉ bepaalde manier te dra, maar dat dieselfde reëls nie vir wit leerders geld nie. Ander het gekla dat swart leerders name genoem word omdat hulle gebruik maak van openbare vervoer. Die departement het vandeesmaand aangevoer dat die rassisme nou al by die skool genormaliseer is en dat dit teen dié tyd ingeburger en struktureel is, berig East Coast Radio. “Ons is besig om die aanbevelings van die paneel ten volle in te stel en hoop dat ons die bevindinge voorts as verwysingspunt vir ons onderwysstelsel kan gebruik,” het Nkosinathi Ngcobo, hoof van die departement, gesê.